สุญญภูมิ

> "สิ่งนี้มีกำเนิดอยู่ในสุญญภูมิ สถานที่ซึ่งหนาวเย็นและว่างเปล่า แต่มีอำนาจเหลือล้น"
>
>

> - ซาราห์ เคอร์ริแกน
>
>

**สุญญภูมิ** (อังกฤษ; **Void**) คือพื้นที่อวกาศที่มืดมิดและหนาวเย็นซึ่งแยกออกจากจักรวาลวัตถุโดยสิ้นเชิง

## ภาพรวม

ในสุญญภูมินั้นมีบรรยากาศที่ประกอบไปด้วยอากาศที่สิ่งมีชีวิตจากจักรวาลวัตถุสามารถใช้หายใจได้ สุญญภูมิเป็นบ้านเกิดของสิ่งมีชีวิติอย่างเช่นเซลนากา, ภูติเงาแห่งสุญญภูมิและอาจรวมไปถึงสายพันธุ์อื่นด้วย ภูมิประเทศในสุญญภูมินั้นมีลักษณะเป็นหมู่เกาะที่ล้อยเคว้งคว้าง กระแสพลังงานจากสุญญภูมิสามารถเข้าถึงได้แม้อยู่ในจักรวาลวัตถุ นอกจากนี้กระแสพลังงานนั้นยังสามารถได้รับผลกระทบจากแรงโน้มถ่วงและลมสุริยะได้อีกด้วย

พลังงานจากสุญญภูมินั้นไม่สามารถคาดเดาได้ และในปริมาณที่มากพอก็สามารถทำอันตรายต่อโปรตอสและเซิร์กได้ นอกจากยังสามารถปิดกั้นการเข้าถึงของอุปกรณ์ตรวจจับต่าง ๆ ของโปรตอสได้ มันยังสามารถเปลี่ยนแปลงรูปลักษณ์ของยานของโปรตอสได้อีกด้วย ดังเช่นในเหตุการณ์ศึกอวสานที่หลังจากการครอบงำคาล่าของเอม่อนจนสามารถควบคุมกองทัพสุวรรณนาวาได้แล้วนั้น บรรดายานแคริเออร์และอินเตอร์เซ็ปเตอร์ก็ได้มีรูปลักษณ์ที่แปรเปลี่ยนไปเนื่องจากสัมผัสกับพลังงานของสุญญภูมิ โดยตัวยานแคริเออร์นั้นมีก้อนผลึกงอกออกมายังบริเวณด้านข้างยานอย่างเห็นได้ชัด

ในปี 2506 จักรวรรดิเทอแรน, ฝูงเซิร์กและเดลามได้นำกองทัพบุกเข้าสู่สุญญภูมิเพื่อกำจัดเอม่อนโดยใช้อุลนาร์เป็นประตูทางผ่าน พวกเขาได้เข้าสู้รบกับภูติสุญญภูมิที่เข้ามาโจมตีกองทัพของพวกเขาทว่าในที่สุดแล้วพวกเขาก็ยันทัพไว้ได้นานพอที่จะให้ซาราห์ เคอร์ริแกนได้จุติเป็นเซลนากาและกำจัดเอม่อนลงได้

> *ข้อมูลส่วนนี้นำมาจากภารกิจร่วมมือและมิได้เป็นส่วนหนึ่งของสตาร์คราฟท์อย่างเป็นทางการ*
>
>

สุญญภูมิสามารถบิดเบือนจักรวาลวัตถุได้ รวมไปถึงบิดเบือนกาล-อวกาศได้เช่นกัน

## การใช้งาน

### โปรตอส

#### **เนราซิม**

> *"สุญญภูมิหาได้เหมือนดั่งเช่นคาล่า มันมิได้นำพาพวกเรามาอยู่ด้วยกันภายใต้ความอุ่นใจนี้ สุญญภูมินั้นมิได้อาสาตนเองด้วยเต็มใจนัก เหล่านักรบมืดผู้เดินทางไปพร้อมสุญญภูมินี้แลพร้อมสรรพด้วยวิริยะแลวินัยนั้นจักชักนำให้สุญญภูมิมอบพลังแด่พวกเขาได้"*
>
>

> - เธโรมอส
>
>

สุญญภูมินั้นได้ถูกเรียนรู้โดยเนราซิม เนื่องด้วยการตัดเส้นประสาทออกเพื่อแสดงการต่อต้านมหาสภานั้นทำให้พวกเขาตัดขาดจากการเชื่อมต่อจิตใจของโปรตอสและหลุดออกจากการควบคุมและวิถีแห่งคาล่า พวกเขาต้องอยู่อย่างหลบ ๆ ซ่อน ๆ จากคาไลและเนื่องจากไม่มีศูนย์กลางทางพลังจิตให้ยึดเหนี่ยวดังเช่นคาล่าเนราซิมจึงได้เข้าหาความลึกลับของสุญญภูมิ ในที่สุดพวกเขาก็สามารถควบคุมพลังนี้ได้โดยมาจากการฝึกฝนที่เข้มงวดอย่างมีระบบระเบียบพร้อมทั้งความตั้งใจจริง

สุญญภูมิจะมอบพลังจิตให้แก่เนราซิมโดยไม่มีใครล่วงรู้ได้และนั่นยังทำให้พวกเขามีความแข็งแกร่งอย่างมากในความเป็นปัจเจกชน พวกเขาต้องมีความตั้งใจและระเบียบวินัยอย่างสูงทีจะใช้พลังจากสุญญภูมิมิเช่นนั้นจะถูกมันกลืนกินได้หากไม่ปฏิบัติตามวิธีการนี้ บุคคลใดที่ได้เดินตามทางนี้ต้องมีความวิริยะอุตสาหะและให้ความเคารพด้วยเพราะพวกเขาทราบดีถึงความอันตรายที่หลบซ่อนอยู่ในเงามืดของสุญญภูมิ

กระแสพลังงานของสุญญภูมิช่วยให้ดาร์กเทมพลาร์เดินทางด้วยความเร็วเหนือแสงได้ กระแสพลังงานนี้สามารถถูกนำไปใช้โดยเนราซิมซึ่งพวกเขาสามารถแยกออกเป็นกระแสย่อยได้มากมายตามความประสงค์

พลังของสุญญภูมินั้นช่วยป้องกันดาร์กเทมพลาร์จากการติดเชื้อของเซิร์กได้ เครื่องทำลายอนุภาคที่ติดตั้งบนร่างของสตอล์กเกอร์นั้นใช้พลังจากเนราซิมเพื่อยิงพลังงานจากสุญญภูมิไปทำลายเป้าหมาย มีการพบเห็นว่าสตอล์กเกอร์ของทัลดาริมนั้นยิงพลังงานสีเขียวซึ่งแตกต่างจากพลังงานสีฟ้าที่ใช้โดยหน่วยรบเดียวกันของเดลาม ยานเฟสปริซึมสามารถเชื่อมต่อกับพลังงานของสุญญภูมิได้

วาร์ปเบลดที่ถูกใช้งานโดยนักรบของเนราซิมนั้นใช้พลังงานจากสุญญภูมิ

วอยด์เทมปลาร์สามารถถอยกลับไปยังสุญญภูมิเป็นเวลาชั่วคราวได้เพื่อรักษาชีวิตหรือฟื้นฟูโล่ของตนเอง หลังจากนั้นจึงกลับออกมายังจักรวาลวัตถุ

##### **วัฒนธรรม**

เนราซิมนั้นมีความเชื่อเรื่องสุญญภูมิกับความตายหรือชีวิตหลังความตาย - "การโอบกอดสุญญภูมิ" นั้นย่อมหมายถึงการโอบกอดความตาย เนราซิมจำนวนมากเชื่อว่าผู้ใดเข้าใกล้ความตาย ผู้นั้นย่อมเข้าใกล้สุญญภูมิ ด้วยเหตุนี้ก็ได้ทำให้เนราซิมบางกลุ่มใช้วิทยาการของอิมมอร์ทอลเพื่อรักษาสภาวะเข้าใกล้ความตายเอาไว้ และได้กลายเป็นหน่วยรบแอนไนฮิเลเตอร์ผู้ซึ่งมีสัมผัสกับสุญญภูมิอย่างแรงกล้า พวกเขาเชื่อว่าสิ่งใดก็ตามที่ทำให้สุญญภูมิต้องแปดเปื้อนนั้นถือเป็นมลทินและถือว่าสิ่งนี้เป็นส่วนหลักของศาสนาของพวกเขา เมื่อเนราซิมเริ่มทำการศึกษาสุญญภูมินั้นพวกเขาได้จารึกความรู้เอาไว้เป็นลายลักษณ์อักษร ในหลายศตวรรษต่อมาคำจารึกนี้ได้กลายเป็นรากฐานในการเรียนการสอนของพวกเขา

สำหรับคาไลแล้วนั้น สุญญภูมิคือสถานที่หลังความตายที่เลวร้าย ซึ่งเป็นสถานที่รองรับจิตสำนึกที่ไม่ได้ร่วมเป็นส่วนหนึ่งของคาล่า

ในระหว่างมหาสงครามครั้งที่สองเหล่าดาร์กเทมพลาร์ได้กล่าวว่า "เสียงแห่งโบราณกาลนั้นได้กระซิบผ่านสุญญภูมิ" สิ่งนี้ได้สร้างความหวาดกลัวให้กับพวกเขาเป็นอย่างมาก

##### **สุญญภูมิและคาล่า**

การใช้พลังจากสุญญภูมิและคาล่าพร้อมกันนั้นจะมอบพลังให้แก่โปรตอสอย่างมาก ทว่าผลกระทบที่เกิดขึ้นคือร่างกายของบุคคลนั้นจะลุกไหม้เฉกเช่นดวงดาว โปรตอสที่สามารถใช้พลังทั้งสองแบบพร้อมกันได้นั้นหาได้ยากมาก บุคคลที่มีชื่อเสียงจากเหตุการณ์เช่นนี้คืออดุนและแทสซาดาร์ เช่นเดียวกันกับแกนผลึกของยานวอยด์เรย์ที่ดึงพลังจากสุญญภูมิและคาล่ามาใช้ได้พร้อมกัน ก่อให้เกิดปฏิกิริยาต่อเนื่องได้เองซึ่งทำให้แกนผลึกนี้เป็นเสมือนแหล่งพลังงานนิรันดร์

#### **ทัลดาริม**

ทัลดาริมมีความเชื่อว่าเอม่อนสถิตอยู่ในสุญญภูมิและผู้ใดที่ต้องการไปยังสถานที่แห่งนั้นจะต้องได้รับพรจากเขาเท่านั้น พวกเขาดึงพลังจากสุญญภูมิมาใช้กับดาบพลังจิตของตนเอง นอกจากนั้นพวกเขายังใช้เทอร์ราซีนซึ่งเป็นสสารที่มาจากสุญญภูมิเพื่อเพิ่มพลังให้กับตนเอง

### เซลนากา

เซลนากามีกำเนิดขึ้นในสุญญภูมิและมีความรู้เรื่องถิ่นฐานของตนเองดี ยานของพวกเขาสามารถเคลื่อนผ่านสถานที่แห่งนั้นได้ เซลนากาได้กักขังสิ่งมีชีวิตตนหนึ่งในเคแอล-2 ด้วยพลังจากสุญญภูมิ เมื่อกายเนื้อของพวกเขาถูกทำลายดวงจิตของพวกเขาจะยังคงอยู่รอดปลอดภัยในสุญญภูมิและสามารถคืนชีพได้ด้วยพลังจิตที่มากพอดังเช่นสิ่งที่เกิดขึ้นกับเอม่อน ด้วยเหตุนี้หากจะฆ่าเซลนากาให้ตายโดยแท้จริงต้องไปทำลายพวกเขาในสุญญภูมิ

### เผ่าพันธุ์อื่น

สุญญภูมิถูกใช้แหล่งพักพิงของสิ่งมีชีวิตลึกลับที่เคแอล-2 ซึ่งมันได้ขนานนามตนเองว่าเป็น "สุญญหฤทัย" สิ่งมีชีวิตที่เคแอล-2 นี้ทำให้สุญญภูมิต้องแปดเปื้อนโดยอ้างอิงจากเนราซิม

องค์เหนือจิตได้ครอบครองพลังที่คล้ายคลึงกับเนราซิม พลังเช่นนี้เท่านั้นที่สามารถฆ่าเซเรเบรทลงได้และองค์เหนือจิตก็เช่นกัน